KIRJALLINEN KYSYMYS E-1081/02

esittäjä(t): Erik Meijer (GUE/NGL) komissiolle

(18. huhtikuuta 2002)

Aihe: Brysselin Berlaymont-rakennuksen viivästyneen remontin jatkamista, rahoitusta ja tulevaisuuden käyttöä koskeva epävarmuus

1. Voiko komissio vahvistaa, että aiemmin komission ja sen virkakoneiston käytössä olleeseen asbestin saastuttamaan Berlaymont-rakennukseen Robert Schuman -aukiolla Brysselissä piti tehdä 8. heinäkuuta 1997 ja 30. kesäkuuta 2000 välisenä aikana 324 miljoonan euron suuruinen remontti ja että työ annettiin rakennusyhtiölle Berlaymont 2000, jonka osakepääoma on vain 250 372 euron suuruinen ja jonka osakkeista 70 prosenttia on Belgian valtion ja 30 prosenttia pankki- ja vakuutusyritysten Fortis ja Dexia omistuksessa, mutta että kyseinen rakennusyhtiö ei selvinnyt tehtävästään ja se arvioi nyt rakennuksen saattamisen luovutuskuntoon maksavan 500 miljoonaa euroa ja valmistuvan vasta 1. tammikuuta 2004 mennessä ja että yhtiön on siksi saatava ennen 31. maaliskuuta 2002 400 miljoonaa euroa kuolettaakseen vuodelta 1998 peräisin olevan lainan ja 670 miljoonaa euroa voidakseen jatkaa rakennustöitä ja että lisäksi Fortis haluaa irtautua kyseisestä yhteenliittymästä?

2. Voiko komissio vahvistaa myös sen, että ette ole jatkaneet Belgian valtion kanssa tehtyä kyseisen rakennuksen tulevaa käyttöä koskevaa sopimusta, joka olisi pitänyt allekirjoittaa ennen 31. joulukuuta 2001, ja että helmikuun lopussa komissio jatkoi niiden rakennusten vuokrasopimusta, joihin sen virkamiehet on väliaikaisesti sijoitettu?

3. Neuvotteleeko komissio yhä Belgian hallituksen kanssa kyseisen rakennuksen mahdollisesta ostamisesta siinä tapauksessa, että remontti saadaan jossain vaiheessa valmiiksi? Vaikuttavatko loputtomat luovuttamisen siirtämiset, nousseet kustannukset ja petostorjuntaviraston OLAF vuoden 2002 puolivälissä saatavilla olevat tutkimustulokset ostohintaan?

4. Missä määrin se, että Berlaymont-rakennusta ei voida ottaa käyttöön, tai sen käyttöönotto viivästyy huomattavasti, vaikuttaa Euroopan unionin talousarvioon?

5. Mitä taloudellisia ja organisatorisia seurauksia EU:lle olisi siitä, että komissio päättäisi lopullisesti, että Berlaymontiin ei enää palata?

6. Miten ja milloin komissio päättää siitä, palaako se vielä Berlaymont-rakennukseen?

Neil Kinnockin komission puolesta antama vastaus

(12. kesäkuuta 2002)

1. Arvoisan parlamentin jäsenen ensimmäisessä kysymyksessä esittämät seikat vastaavat komission käytettävissä olevia tietoja lukuun ottamatta jäljempänä esitettäviä poikkeuksia. Ensinnäkin rakennuksen saattaminen luovutuskuntoon 1. tammikuuta 2004 sekä remontin kustannukset perustuvat edelleen arvioihin. Toiseksi perusrakennuksen remontin kokonaiskustannusten arvioidaan nyt olevan yli 600 miljoonaa euroa. Kolmanneksi Belgian hallitus teki helmikuussa 2002 julkaistun, remontin lyhytaikaisesta rahoitusta koskevan tarjouskilpailun perusteella maaliskuussa 2002 päätöksen meneillään olevan remontin rahoittamisesta Belgian valtiovarainministeriön asettamalla puiteluotolla.

2. Komission ja Belgian valtion 17. heinäkuuta 2001 allekirjoittamassa aiesopimuksessa sovittiin ennen 31. joulukuuta 2001 allekirjoitettavasta sopimuksesta, jossa vahvistetaan hinta, tekninen eritelmä ja rakennuksen saattaminen luovutuskuntoon. Kyseistä sopimusta ei allekirjoitettu mainittuun ajankohtaan mennessä, koska asiasta vastaava Belgian ministeri Rik Daems halusi, että ensin on tarkastettava SA/NV Berlaymont 2000 ja arvioitava rakennuksen arvo. Väliaikaiskäytössä olevien rakennusten vuokranmaksujärjestelyjä ei ole muutettu eli vuokrien maksajana on edelleen Belgian valtio.

3. Rakennuksen mahdollisesta ostamisesta neuvotellaan edelleen. Hankintahintaa määritellessään komissio nojautuu omaan analyysiinsa remontin viivästymisen syistä ja viivästymisen aiheuttamista hinnannousuista.

4. Tällä hetkellä se, että Berlaymont-rakennusta ei voida ottaa käyttöön tai sen käyttöönotto viivästyy huomattavasti, ei vaikuta haitallisesti unionin talousarvioon. Belgian hallitus maksaa väliaikaisrakennusten käytöstä edelleen 33 miljoonan euron vuokraa, ja Euroopan komissio maksaa Berlaymont-rakennuksesta 14,2 miljoonan euron vuokraa.

5. Koska neuvottelut ovat vielä kesken, arvoisan parlamentin jäsenen kysymykseen taloudellisista ja organisatorisista seurauksista ei voida tässä vaiheessa vastata yksityiskohtaisesti. On kuitenkin selvää, että komissio etsii Berlaymont-rakennukselle vaihtoehtoja siltä varalta, että kyseiseen rakennukseen palaamisen ehdoista, hinnasta ja ajankohdasta ei päästä tyydyttävään ratkaisuun.

6. Päätös Berlaymont-rakennukseen palaamisesta riippuu olennaisesti siitä, saadaanko sopimus, josta parhaillaan neuvotellaan, päätökseen toivotulla tavalla (katso 2 kohta).